শনিবারই লোকসভা ভোটের দিন ঘোষণা, জানাল কমিশনের

নয়াদিল্লি: আগামিকাল শনিবার লোকসভা নির্বাচনের (Lok Sabha Election 2024) নির্ঘণ্ট ঘোষণা করা হবে বলে জানিয়ে দিল জাতীয় নির্বাচন কমিশন (Election Commission)।  শনিবার দুপুর ৩ টেয় সাংবাদিক বৈঠক ডেকেছে কমিশন। লোকসভা ভোটের সঙ্গেই অরুণাচলপ্রদেশ, অন্ধ্রপ্রদেশ, ওড়িশা ও সিকিমে বিধানসভা ভোটও হবে। পাশাপাশি বিভিন্ন রাজ্যের বিধানসভা উপনির্বাচনও একই সঙ্গে সেরে ফেলতে চায় নির্বাচন কমিশন।

সূত্রের খবর, সাতেরও বেশি দফায় ভোট গ্রহণের সম্ভাবনা রয়েছে। পশ্চিমবঙ্গে ভোট হতে পারে সাত থেকে আট দফায়। কয়েক দিন আগে নির্বাচন কমিশনের ফুল বেঞ্চ কলকাতায় এসেছিল ভোটের প্রাক প্রস্তুতি খতিয়ে দেখতে। ফুল বেঞ্চের কাছে রাজ্যের শাসকদল তৃণমূল বাংলায় এক দফায় ভোট করার দাবি জানায়। কমিশন বাংলার ভোটের জন্য ৯২০ কোম্পানি কেন্দ্রীয় বাহিনী মোতায়েন করতে চায়। ইতিমধ্যে দুই দফায় দেড়শো কোম্পানি বাহিনী এসে গিয়েছে। সেই বাহিনী জেলায় জেলায় রুট মার্চ এবং এরিয়া ডমিনেশন শুরু করে দিয়েছে। সূত্রের খবর, ১৬ এপ্রিল থেকে লোকসভা ভোট শুরু হবে দেশে।

আরও পড়ুুন: SBI-এর প্রতিটি নির্বাচনী বন্ডের ক্রমিক নম্বর প্রকাশের সুপ্রিম নির্দেশ

বৃহস্পতিবারই দিল্লিতে প্রধানমন্ত্রী নরেন্দ্র মোদির বাসভবনে নির্বাচন কমিশনারের দুটি শূন্য পদে নিয়োগ সংক্রান্ত কমিটির বৈঠক বসে। সেই বৈঠকে জ্ঞানেশ কুমার এবং সুখবীর সিং সান্ধু নতুন নির্বাচন কমিশনার পদে নিয়োগ করার সিদ্ধান্ত হয়।  মুখ্য নির্বাচন কমিশনার রাজীব কুমার ছাড়া আর কোনও সদস্য ছিলেন না কমিশনে। এক নির্বাচন কমিশনার অনুপ পাণ্ডে গত মাসে অবসর নেন। দ্বিতীয় কমিশনার অরুণ গোয়েল গত শনিবার রাতে আচমকাই ইস্তফা দেন।

Press Conference by Election Commission to announce schedule for #GeneralElections2024 & some State Assemblies will be held at 3 pm tomorrow ie Saturday, 16th March. It will livestreamed on social media platforms of the ECI pic.twitter.com/1vlWZsLRzt

— Spokesperson ECI (@SpokespersonECI) March 15, 2024