হাসিনা ঘনিষ্ঠ তিন প্রধান নির্বাচন কমিশনারের বিরুদ্ধেও ঘটল ওই ভয়ঙ্কর ঘটনা

কলকাতা: বাংলাদেশে (Bangladesh) প্রাক্তন প্রধানমন্ত্রী শেখ হাসিনার (Sheikh Hasina) ঘনিষ্ঠদের বিরুদ্ধে মামলা হয়েই চলেছে। এবার কোপ পড়ল হাসিনার আমলে প্রধান নির্বাচন কমিশনারদের (Election Commissioner) উপরে। তাঁদের বিরুদ্ধে রাষ্ট্রদ্রোহের মতো কড়া আইনে মামলা করা হল। বাংলাদেশের সংবাদমাধ্যম সূত্রে খবর, প্রাক্তন প্রধান নির্বাচন কমিশনার কাজি হাবিবুল আওয়াল, কেএম নুরুল হুদা, কাজি রকিবউদ্দিন আহমেদের বিরুদ্ধে মামলা চলছে। চট্টগ্রামে প্রতারণা ও রাষ্ট্রদ্রোহের মামলা হয়েছে। বুধবার একরামুল করিম নামে এক মুক্তিযোদ্ধা চট্টগ্রাম মেট্রোপলিটন ম্যাজিস্ট্রেট কাজি শরিফুল ইসলামের আদালতে মামলাটি করেন।

আইনজীবী কফিলউদ্দিন বলেন, আদালত পুলিশকে তদন্তের নির্দেশ দিয়েছে। ২০১৪, ২০১৮, ২০২৪ সালের সংসদ নির্বাচনে বিরোধী দলসহ অনেক জনপ্রিয় নেতার অংশগ্রহণ ছিল না। সাধারণ মানুষ ভোটাধিকার প্রয়োগ করতে পারেননি। যাঁরা কমিশনে ছিলেন তাঁদের ব্যর্থতার কারণে প্রশাসন ও আইন শৃঙ্খলা রক্ষাকারী বাহিনী নির্বাচনে একপেশে আচরণ করেছে।